Svend Heiselberg (V), 2000-02-08:
I de gode og gamle dage, om man kan sige det sådan, brugte den borgerlige regering flere penge på cykelstier end den nuværende regering, og en kommende borgerlig regering vil gøre en ægte indsats for de blandede trafikanter.
Flere af de over 40 mia. kr., som bilisterne betaler i forskellige skatter og afgifter, vil vi lade gå til udbygning af vores veje.
Vi vil investere mere i trafiksikre veje, og her ved vi jo, at motorveje er de mest trafiksikre.
Trafiktallene taler jo deres tydelige sprog: Ved at bygge flere motorveje får vi flere af bilisterne væk fra de farlige veje, men her spiller ideologien for regeringen og den øvrige venstrefløj for tiden en afgørende rolle, og her betyder det ikke noget, om man kan fremme trafiksikkerheden og spare menneskeliv.
Vi vil eksempelvis ikke prioritere automatiske overvågningskameraer ret højt.
I det mindste skal det varsles, at der foretages kontrol.
Vi vil have et synligt politi og ikke det luskede system, man er begyndt med her i Danmark, og som jeg kan forstå at regeringen ønsker flere penge til, således at det kan blive udbredt over hele landet.
En borgerlig regering vil gøre noget mere for at skabe mere trafiksikkerhed.
Vi vil eksempelvis tage fat i amter og kommuner og med gulerodsmetoder få dem til at investere mere i cykelstier og andre trafiksikre foranstaltninger.
Eksempelvis vil vi kræve, at kommunerne har ordentlige afstribninger og større brug af kantpæle.
Vi vil forlange en betydelig bedre skiltning.
Vi vil opstille
klare retningslinjer for, hvad der skal gennemføres for at opnå trafiksikkerhed.
Hastigheden ved skoler og andre befærdede områder skal nedsættes.
Vi vil overveje at gennemføre det kendte amerikanske system, hvor der over advarselstavlerne er
en blinkende lampe, hvor man skal respektere nedsat hastighed.
Måske skal det være en opgave for politiet at varetage tilsyn og kontrol med sikkert vejudstyr, men politiet har også en opgave i at fortælle cyklisterne, at de skal optræde hensynsfuldt i trafikken og overholde færdselsreglerne.
I byerne er det efterhånden ved at udvikle sig til, at trafikken skal foregå på cyklisternes præmisser.
Vi vil gribe helt anderledes ind over for unge og andre, der optræder hensynsløst med deres køretøjer og er til fare for andre og sig selv.
De forhold, som vi eksempelvis for tiden oplever i den lille by Karup i Jylland, er vi helt uforstående over for kan praktiseres, og vi vil ganske enkelt forlange, at politiet bruger flere kræfter på at stoppe disse motorbøller.
Det vil bilisterne også have langt mere respekt for, end når politiet med skjult kamera snupper en bilist, der måske kører 10 km for meget; det er jo helt ude af proportioner. Bilerne er kommet for at blive, og med tiden bliver der ikke færre, men i stedet flere biler.
Befolkningen ønsker at være selvtransporterende, og det skal der også være mulighed for.
Vi tilstræber en politik, hvor man kan købe en lille, afgiftsfri, miljøvenlig bil, f.eks. en bil, der kan køre 20-30 km på 1 liter benzin, og som kun fylder det halve i bybilledet i forhold til f.eks. de biler, som trafikministeren og miljøministeren kører i.
Som sagt vil vi ikke acceptere, at omkring 500 mennesker om året slås ihjel på vores veje og andre 9.000 kommer til skade, og vi vil bruge mere information til trafikanterne.
Med denne melding må regeringen overveje, om den vil samarbejde med Venstre om at sikre trafikpolitikken, men det gælder i flere retninger.